עולת ראיה חלק א עמוד קנ

**אתה סתר לי**, **מצר** **תצרני**. ההויה בפנימיותה, באור חייה, אור ד' העליון מופיע עליה, אשר וחיים היא מלאה. הנשמה בטהרתה אין לה פחד מכל צר, עומדת היא בסתר עליון ובטוחה מכל מכשול. הסתר המגין הוא רק אור ד' בטהרו, **אתה סתר לי**. וכאשר אני מתמלא ההכרה הקדושה והאמתית הזאת, שהנני. חי בסתרך, זהו המשמר היותר בטוח שלי מכל צר. **מצר תצרני**.

**רני פלט תסובבני סלה**. אם אנו עומדים בטהרתנו הפנימית, אז הננו בטוחים מכל צר, מכל השחתה והריסה, מפני שהאמת אז מאירה את אופק הויתנו. רק כשאנו שוקעים בתהומות החצוניות של החיים והמציאות המדומה, אז רק אז אנחנו נמצאים חלושים ומפוחדים מכל אסון. ע"כ הפליטה שלנו היא הרנה בעצמה. **הרנה**, הארת הרוח, לעלות ברעיונה ודעותיה אל הרום העליון, אל הכרת האמת העליונה של החסות באל אמת, זהו בעצמו **המפלט**. והמפלט הזה, אע"פ שהוא פנימי, בא מתוך מקורה של הנשמה, הוא סובב את החוגים כולם, ומגין בפני כל נזק, יהיה פנימי או גם חצוני, כי "צנה וסוחרה אמתו". **תסובבני סלה**

מילון הראיה

ריח - תכונת הריח - הרוחניות העליונה, הנאתה של הנשמה הפנימית וענוגה° המקודש° [ע"ר א קסד]. האור הפנימי° של קדושת° הריח - תוכן הופעת חיי הנשמה° בצורתה העליונה, במדה של חרות° מכל הזיקוקים והשעבודים של הגופניות [שם קלח]. ◊ מיוחס אל המחשבה הפנימית [מא"ה א קסב].

מזבח הזהב - (ענינו) - תכן רוח־הקדש°, הבא מתוכיותה של הנשמה°, שעבודת הקטרת°, דבר שבחשאי, מתיחשת אליה [ע"ר א קסז]. התפשטות יסוד רוח הקדש, הריח, קדושת הקטרת בכללה [ע"ר א קסט].

**◊**

דישון מזבח הפנימי - (**מציין**) - (את) היסוד המקודש המעשי, שבחיי הקדש° העליונים, שנתגשמו בחיים במדות המעשיות של קדושת החיים, מלאי ריח־הטוב° העליון [ע"ר א קנד].

ע' במדור זה, דשן המזבח.

**◊**

קטורת הסמים - **החלבנה שבקטורת שענינה לעצר המגפה**[[1]](#footnote-1) - כיון שמהפך הרע עצמו לטוב, ומגלה טוב הרצון במציאות הרע, אין צריך למיתה° והפרדת הרע; <ואף שאינו פועל לגמרי על גמר כללות הטובה>, אבל כללות הגילוי דוחה לשעתו - ומצלת [פנק' ג קסט].

קטרת[[2]](#footnote-2) - תוכנה - התוכן האצילי° הפנימי° של נשמת כל חי, בשפעת° רוחניותו° הפנימית. רום המעלה האצילית°, יסודה הפנימי של המחשבה, השואפת להכלל בכל, ליחדא שמיא וארעא, לרומם ולנשא את כל היקום, לקשר ולעלה את כל מה שנפרד ונשפל [ע"ר א קנד]. שפעת הנשמה בהזרחת° רוח־הקדש, מרז הריח° העליון, העלאת° המצוי כולו מצד השורש העדין העליון המקודש° שלו, המצויר° במחשבה° השאיפתית האלהית° המקודשה [שם קסח]. סגולת° הקטרת - הקשר של הקדושה־העליונה° האלהית הכללית, שמצדה אי אפשר לפרט שמות נפרדים, מצד עוצם כח הקדושה הפנימית הרוחנית, בתכונתה העומדת למעלה מכל חלוקים. ואפילו הפרטים שמתגלים בה עומדים בתכונה של כללות ושל התאחדות גמורה. <מסגולתה העליונה והפנימית של הקטרת שורה על האומה בכללה, וחודר בכל פרטיה, הרוח העליון, רוח־הקודש°> [עפ"י שם קלו, קמא]. הקשר השלם של כל העולמים וכחותיהם הרוחניים והגשמיים להעמדתם בהתאגדותם, אז כל הכחות משלימים את תפקידם, וגם הכח הממית הרי הוא משמש כח לחיים. אחדות תמצית כל הפועל בחיים, בחומר ורוח, עפ"י אותו התוכן הנפלא אשר פי ד' קצב אותו בתורה [עפ"י ע"א ד ט קו]. הדרת קדש של הקטרת - סוד הריח העליון, הכולל את כל בכליל יפיו האצילי [ע"ר א קמז]. המגמה העליונה של הקטרת - להופיע בעולם, באדם, באומה, באנושיות, בחיים, ובהויה בכלל, את האור° העליון של הרוחניות הקדושה האצילית, אשר לא יגורה רע, וכל מה שמתפשט ונראה כמו דבר רע וכעור, בחיים ובפועל, איננו כ"א לבוש חצוני של הדבר הטוב° [שם קלז]. קדושת הקטרת - שאיפת הקודש° של אחדות° ההויה במרום האצילות° שלה, באחוד הגמור של כל התכונות, המדות, הנטיות וההויות, עד שכל כעור מתיפה, וכל רע נהפך לטוב וכל דין° וגבורה מתמתק לחסד° עליון גמור ובהיר [שם קמט]. ◊ קדושת הקטרת באה ביחש להופעת אור הנשמה בפנימיותה, המעלה הרוחנית הגמורה, המתעלה מכל דבר מוגבל וחמרי [שם קלט]. ◊ סוד הקטרת מעלה הכל, ומקשר את הכל, את כל הפנים ואת כל החצון, ברום השרש העליון של מקור ההויה [ע"ר א קמו].

ע' במדור פסוקים ובטויי חז"ל, קטורת הסמים, החלבנה שבקטורת שענינה לעצר המגפה.

קטרת של שחרית - הקטרת של בבקר בבקר - אור הנשמה° ביסוד החדוש° התמידי שלה, המעין הנובע מלא חיים עליונים, השוטף והולך בלא הפסק. הנותנת נשמה פנימית לאור החכמה המופיע בישראל [עפ"י ע"ר א קלט].

**באה התדיריות של הקטרת**, **בחדושה בכל יום תמיד** - להאיר את האור הפנימי של קדושת הריח°, שהוא תכן הופעת חיי הנשמה בצורתה העליונה, במדה של חירות° מכל הזיקוקים והשעבודים של הגופניות [ע"ר א קלח].

קטרת של בין הערבים - סגולתה שתתפס באור החכמה, כדי שאור החכמה המושגת ילך ויתפשט בכל הדורות ובכל הזמנים <שמוכרחים הדברים העליונים וההשגות° הבהירות היותר פנימיות° להתפשט בענפיהם עד כדי ההתאמה אל מצבם הרוחני של הדורות כולן> [עפ"י שם]. ע' במדור זה, תמיד של בין הערבים.

◊

"פטום הקטרת" - סדור המתכנת של הקטרת [ע"ר א קלט].

שחיקת סממני הקטרת - פרוד הסממנים, כדי שהריח הפנימי שלהם, אור הרוחני שבקרבם, יתפשט וישתחרר ממאסרו החמרי°, ויתרומם לעלות ולהתנדף, ועם זה יוכשרו ע"י השחיקה להתאחד יחד כל החלקים באין התבדלות מיוחדה מסוג לסוג [ע"ר א קמו].

קטרת שביוה"כ היתה דקה מן הדקה[[3]](#footnote-3) - שיהא השפע יותר רוחני, כדי שיוכל למצוא מקומו בעוה"ב° ולא נאכלנו בעוה"ז [פנק' ה עז].

ע' במדור פסוקים ובטויי חז"ל, שחקים, שבו רחיים שוחקות מן לצדיקים.

"מי רגלים" - **("אין מכניסים מי רגלים בעזרה")** - דמיון חלש וכוזב, המאוגד עם הכסל והרשע הבהמי החיצוני, המתגבר על האדם הילד ההולך ותר אחרי עיניו, <(זו) הקדמות° השפלה, העכורה, היונית> [קובץ ז מא].

◊

סממני הקטרת:

"נטף" - (סגולתו°)- סלוק הרע והכעור מהדבר הרע, ומסיר בכח זה את הריח הרע של החלבנה°. המציאות ביסודות הקדושה שמסירה את הרע, מתוך מה שהוא נראה דומה לדבר רע. הכח השולל את הרע [ע"ר א קלו־ז].

"שרף" - (הנוטף מעצי הקטף) - מצין את הַגִּדוּל הלשדי, שאיננו מתגלם בצורה פרטית ואיזה תאר מיוחד של פרי וכל ענין גדול של צביון, אלא הוא עומד בעינו בתור שרף וכח פנימי°, המוכן לכונן את ההויה של כל היש ע"י לשד החיים הפנימיים ההולכים ומתגלים [ע"ר א קמה].

"שחלת" - (סגולתה°) - המציאות ביסודות הקדושה שמעלה את הענין הרע° ומהפכו לטובה° גמורה. כח המהפך את כל הרע לטובה ולהתעלות [עפ"י ע"ר א קלו־ז].

"צפורן" - (תכנה) - מושגי הרוחניות המתמזגים בתהלוכות בני־אדם. הפועל הרוחני בריח־הטוב° ביחש לבני אדם [ע"ר א קמג].

"חלבנה" - (ענינה) - להודיע שאין רע° מוחלט בעולם [ע"ר א קלו].

ריח־רע° מורגש יותר מריח־טוב° לפי ערכו, וכשיתהפך לטוב יתהפך שיורגש הטוב יותר [פנק' ג קסט].

חלבונה - מציאות הרע. הענין הרע. מציאות איזה ענין של רשע ושל כעור מצד גילויו החצון. עצם הכח שהרע מתגלה בו [עפ"י ע"ר א קלו־ז].

ריחה הרע של החלבנה - הרע והכעור של הדבר הרע [שם קלו].

"מלח סדומית" - **(ענינו)** - ההגבלה של עיצור הכחות החיוניים והעמדת הצמחתם, מבלי להתפשט במדה יותר מורחבת ממה שתוכל שפעת הקדש להיות שולטת עליהם ומנשאתם. **מלח סדומית**, עוצר הגִדוּל, הגורם מניעת הצמיחה, אשר "לא תזרע ולא תצמיח" [ע"ר א קמד].

ע' במדור פסוקים ובטויי חז"ל, מלח סדומית מעור העינים, שיש במאכל.

"מעלה עשן" - מסמן את העליה° שכל המצוי המוגבל° והמושפל עולה למעלה ע"י ההופעה הסגולית° של הקטרת [ע"ר א קמד].

"כפת הירדן" - (סגולתה) - ◊ הסגולה° העליונה°, שדוקא בהיותה מסובבת ממפריעים ומנגדים, המעכבים בעדה, היא יותר מתגברת בשליטתה, קשורה בכפת הירדן, שדוקא בהיותו במקום שריח־רע° שורה שם הוא מתגבר בסגולת התחזקות ריחו־הטוב° [ע"ר א קמד].

עולת ראיה חלק א עמוד קלה

**אתה הוא ד' אלהינו, שהקטירו אבותינו לפניך את קטרת הסמים בזמן שביהמ"ק היה קים.** תכונת הקטרת היא כ"כ אצילית ורוחנית, קשורה בתכן החיים הפנימיים, באותה המדה שההשפעה החיונית הולכת מהפנים אל החוץ, מתוך חיי הנשמה לחיי הכלים, בכל המדרגות כולן. ובערך של תכן פנימי אצילי זה אין הבדל של מדרגות, ולא של זמנים. לא פעל ע"ז שום רשם כל ענין של חרבן, ואין הבדל ביחש זה בין זמן שבית המקדש קים לזמן החרבן, מפני שהתכן הפנימי איננו יורד מגדולתו ואיננו מקבל שנויים, ואין שום הבדל ביחש של המדרגות אשר להדורות, עד שאין חילוק בין הערך של יחש אלהותו אלינו והיחש הזה לאבותינו, ואין צורך להזכיר כאן שתי בחינות בבטוי אלהינו ואלהי אבותינו, אלא **אתה הוא ד' אלהינו**, "הלא אתה מקדם ד' אלהי קדשי" "ואלהים מלכי מקדם", **שהקטירו אבותינו לפניך את קטרת הסמים בזמן שבית המקדש היה קים.**

**כאשר צוית אותם ע"י משה נביאך, ככתוב בתורתך.** הקדושה הנצחית, שאינה מתחלקת לשנויים, ע"פ הערך של הדורות, היא באה ע"י הנבואה העליונה של משה, אדון הנביאים, שהוא לבדו הוא הנביא של כל הדורות בשוה. וכן המדה הפנימית של השפעת הקטרת, שאינה עלולה כלל לשינויים בשינוי הדורות, שבשביל כך אין אנחנו אומרים כאן את הבטוי ואלהי אבותינו, כ"א ד' אלהינו, מפני שהמדה של הארת הקדושה האלהית, לנו ולאבותינו, היא מדה אחת, מצד פנימיותה, ומצד אי ההבדל של הזמנים ושל המצבים בין הזמן שהיה ביהמ"ק קים לזמן הזה. **ככתוב בתורתך**. כי קדושת התורה היא קימת עדי עד, "ובכל מקום מוקטר מוגש לשמי, אלו ת"ח העוסקים בתורה" (שלהי מנחות) שנאמר כאן לשון הקטרה, מפני עקר הכח הזה של הופעת הקדושה בצורה שוה, מצד עליוניותה הפנימית, באפן שכל ההפרש הגדול, שבהתגלות הקדושה בין בזמן שביהמ"ק קים לזמן הזה, אינו תופש מקום כלל מצד הציור הפנימי העליון העצום בשפע רוחניותו, ששם הוא ערך הקטרת, קטרת הסמים. אע"פ שיש הבדל גדול מאד, ביחש לגילוי הכבוד והתגלות הנפלאות, בין זמן שביהמ"ק היה קים לזמן הזה, אבל הערך הפנימי, שהקטרת קשורה בו, הוא עומד בהשויה אחת, ו"כל אדם שיש בו דעה כאילו נבנה ביהמ"ק בימיו" (ברכות ל"ג). מתוך כך אנו מסימים כאן ככתוב בתורתך. להורות את הגדולה והקדושה המוחלטה והגמורה, שישנה באמירת ענין הקטרת בצורה נעלה ורוממה מאד, עד אשר היא ממש פועלת את פעולת הארת קדושתה, כמו עצם ההקטרה ממש בזמן שביהמ"ק היה קים.

**ויאמר ד' אל משה, קח לך סמים נטף ושחלת וחלבנה, סמים, ולבונה זכה, בד בבד יהיה**. למעלת ענין הקטרת וקדושתה הפנימית, נאמר בה רק ויאמר ד' אל משה, ולא נאמר וידבר ד' אל משה לאמר, מפני שהסגולה של הקטרת, שהיא פנימית, "דבר שבחשאי" (זבחים פ"ח), לא נתנה להגלות בפנימיותה, ונשאר כל כח המאמר הזה אצל משה, ומתוך כך נאמר כאן לשון אמירה, שמשמעו הוא יותר מופשט מל' דבור, שהוא כבר לשון הנהגה ולשון קשה.

וסגולת הקטרת היא הקשר של הקדושה העליונה האלהית הכללית, שמצדה אי אפשר לפרט שמות נפרדים כ"א **סמים** בכללות, מצד עוצם כח הקדושה הפנימית הרוחנית, בתכונתה העומדת למעלה מכל חלוקים. ואפילו הפרטים שמתגלים בה עומדים בתכונה של כללות ושל התאחדות גמורה.

**נטף ושחלת וחלבנה.** תכלית ההתגלות של הקדש הנעלם הזה, אור הנשמה שהקטרת מרמזת עליו, היא מודיעה שאין שום דבר רע ומכוער במציאות מצד הארת הכלל, וכל מה שנראה מכוער ורע ישוב להתהפך לטוב גמור ולקדש עליון. ע"כ צריכים שני הסמים, שאחר כך הם מתגלים בשמותיהם הפרטיים, להיות מיוחדים לפעולה הכללית של השללת מציאות הרע. וכאשר אנחנו רואים, שיש במציאות איזה ענין של רשע ושל כעור מצד גילויו החצון, יודעים אנחנו, שיש ביסודות הקדושה שתי מציאיות, מציאות אחת שמסירה את הרע, מתוך מה שהוא נראה דומה לדבר רע, והשנית היא מה שמעלה את הענין הרע ומהפכו לטובה גמורה. ועל כן נסמכו נטף ושחלת לחלבונה, **החלבונה** שריחה רע, שנכנסה בסמני הקטרת, להודיע שאין רע מוחלט בעולם. והחלבנה בהתחברה לנטף ושחלת, ודאי **הנטף**, שהוא הראשון בסגולתו, יש בו תכונה כזאת של סלוק הרע והכעור מהדבר הרע, ומסיר בכח זה את הריח הרע של החלבנה, אבל לא די בסלוק של הריח הרע עד כדי להיות נמנה בסמני הקטרת, אלא שיש עוד כח המהפך את כל הרע לטובה, וזאת היא בודאי סגולת **השחלת**. נטף ושחלת וחלבנה.

ואחרי ששלשת הכחות הללו, הנובעים מתוך הריח הטוב הכללי, של הנשמה הכללית העליונה, מגלים את כחם בפרטיות, הם מתאחדים למושג אחד, כאילו לא היו כלל מתחלקים לפרטים. על כן חוזר עוד הפעם השם הכללי **סמים**. ומתוך שהכל צריך להגיע עד התחום המעשי, שהוא משונה בזה מהצד האצילי המופשט, שהצד האצילי עומד הוא לעולם בטהרתו וזכוכו, ואין צורך להתנות בו ענין הזכות, מה שא"כ במה שמתקרב לגבולים, למעשים וחמריות, שיש שם דברים שאינם זכים, צריכים לפרט שבקדושת הקטרת יכנס רק מה שהוא זך. וזהו הרמז של **לבונה זכה**. והמשקל הוא שוה באלו שלשת הכחות וכללותם בההופעה המעשית, הכח השולל את הרע והכח המהפך אותו לטובה ולהתעלות, ועצם הכח שהרע מתגלה בו, כדי שיצאו אלה המפעלים לפעל הטוב הגמור, הם כולם שוים בערכם, ומשקלם צריך להיות שוה, **בד בבד יהיה**.

**ועשית אותה קטרת רקח מעשה רוקח.** המגמה העליונה של הקטרת היא להופיע בעולם, באדם, באומה, באנושיות, בחיים, ובהויה בכלל, את האור העליון של הרוחניות הקדושה האצילית, אשר לא יגורה רע, וכל מה שמתפשט ונראה כמו דבר רע וכעור, בחיים ובפעל, איננו כ"א לבוש חצוני של הדבר הטוב. כי אי אפשר להיות כלל שום הויה עצמית כ"א טהור וקדוש, טוב בתכלית הזהר, כי הלא הכל ממקור העליון, ממקור הטוב והמיטיב ב"ה, יצאו ויוצאים. אבל מאחר שלבושים רעים ישנם, צריכה העבודה הקדושה הזאת, מלאה חכמת אלהים, אומנות קדושה. ועשית אותה קטרת רקח, לא במקרה, ולא בדמיון, ולא בשכל אנושי מוגבל, אפשר לבא עד הגבול הקדוש הזה של החזרת כל הרע לטובה גמורה כ"א באמונה גדולה ובאומנות קדושה רבה באים לעבוד את העבודה הקדושה הנוראה והטהורה הזאת, שאינה נעשית כ"א ע"פ יחידי הבחירים שבגדולי הדורות וקדושיהם. **קטרת רקח, מעשה רוקח,** אנשים אשר כח בהם לעמוד בהיכל מלכו של עולם, ויודעים את עומק מלאכת שמים זאת, למהפכא מרירו למתיקו וחשוכא לנהורא.

**ממולח, טהור קדש**. שלש הנה ההכנות, המכשירות לתעופה עליונה זו של השבת כל הנדח, של החזרת כל הכעור לרום התפארת, את כל הרע לטוב הגמור והעליון. האחת היא המיזוג והעירוב העמוק. כשהנטיות יורדות ומתחלקות, ע"פ תכונת הגבורה המפרדת ומפזרת, אז נקודות הרע שבנטיות, אע"פ שמקורן הוא עליון וקדוש מאד, אבל בירידתן הלא נתאחזו בתכונה של זיהום, ואי אפשר להן להתעלות בטהרת מקורן כ"א ע"י העירוב והמיזוג הגמור עד לכדי ההתבוללות הגמורה והמוחלטת בעומק הטוב, בכחות המסירים את הזוהם מיסודו, והמהפכים אותו לפארה של הקדושה העליונה ברום גבהה, **ממולח**. השניה, הנטיה לעבוד את העבודה הקדושה הזאת מוכרחת להיות בתכלית הטהרה, שלא יתערב בה אפילו משהו מנטיה לצד הרע מהכעור מצד עצמו, **טהור**. השלישית, המטרה מוכרחת להיות היותר קדושה, מפני ההכרה של הכבוד האלהי העליון ברום קדושתו, שמשתלם ומאיר ע"י ההשבה הגמורה והעליונה של כל מה שנתפשט בכל קצוי תבל, וכל מה שנתרחק, לרום קדשו, ובידיעה, שעם כל מה שהוא יותר מוטבע במעמקי רע הוא יותר נעלה ויותר נשגב במקורו העליון, ועל כן העבודה בקדושתה משתלהבת להשיב דבר על מכונו, מכון קדשו, **קדש**. בקבוץ התנאים הללו יחד מתמלאת היא תכונתה של עבודת קדש עליונה בהירה זו באור הנשמה, "דבר שהנשמה נהנית ממנו ואין הגוף נהנה ממנו, הוי אומר זה הריח" (ברכות). **ממולח, טהור, קדש**.

ו**אחד עשר סמנים היו בה**. יסוד הקדושה בהארתה המושכלת העליונה הוא מתאר את כל הרבויים שבעולם בתכונה מאוחדת. וזהו הענין המספרי של עשר שהוא הרבוי המאוחד לחטיבה אחת, שכל רבוי איננו עומד להתפרד ולהנתק מהכללות, כ"א מתוך ששרש הכל הוא אחד מוכרח הוא כל רבוי להתאחד לכלל אחד. אמנם מפני שירדו הכחות בעולם ההויה, והחיים האנושיים התפצלו לנטיות מיוחדות, והחושים שללו מהשכל את הטהרה של השקפתו הכללית ושאיפתה המיוחדה, נצמח מזה שישנה במציאות הכרה ושאיפה פרטית, העומדת בעולם, ושהיא היא הגורמת לכל מה שמתקלקל ומתפרד מיסוד קדושת האחדות. אבל כאשר גם עומק הרע של מדה פרודה זו שרשה הוא בטוב העליון, ושעל ידה יצמח צמח האורה באחרית ושהצללים יוסיפו זהר על האור ויתבטלו אליו, בגמר שכלולו, דעה נשגבה זו, ושאיפת הקדש העמוקה שבה, היא מובעת רק ברום ההשגה הנשמתית של הארת החיים הפנימיים, רוח החיים האלהיים שיגלה למלכא משיחא, אשר על כל ישראל יתפשט, "וריח לו כלבנון". ע"כ להשלמת חזון עולמים זה אחד עשר סמנים היו בה, לקשר ג"כ האחת הבודדת, מצד שרש מקורה, אל החטיביות הכללית של העשר, וממילא יוצא האור העליון לחשוף את הרצון המקודש, להדבק באור מקור חיי החיים וכל אורות האורים העליונים, שהוא לבדו הוא, "אך טוב לישראל אלהים לברי לבב", "ולפני אחד מה אתה סופר", "מי לי בשמים ועמך לא חפצתי בארץ, כלה שארי ולבבי צור לבבי וחלקי אלהים לעולם. ואני קרבת אלהים לי טוב, שתי בד"א מחסי לספר כל מלאכותיך".

**ואלו הן הצרי והצפרן, החלבנה והלבונה,** היסודות הראשיים של הקטרת מתאימים הם לתכונת הבנין המעשי של ההויה, הקשורה בשבעת ימי בראשית, ימי הבנין, שהסוד העליון הנשמתי צריך להופיע עליהם לטהרם, ולהביאם לידי הכרת חיים נשמתיים עליונים. ומתוך הכח של העשיריה היסודית, של הכללות שבמנין אחד עשר הסממנים, מאיר כח עליון על שבעת ימי הבנין, ובא המשקל הזה **שבעים שבעים מנה**.

**מר וקציעה, שבלת נרד וכרכום משקל ששה עשר ששה עשר מנה.** אחרי שהמדרגה הראשונה בבנין הקטרת יסדה את הקדש ביחש להזמן, של שבעת ימי בראשית, שעמד על משקל השבעים ע"י ההופעה של יסוד העשיריה, אשר באחד עשר הסממנים, באה המדרגה השניה לכונן את הארת הקדש על תכונת המקום, הכולל בעצמותו את ששת הקצוות, המוכרחים להמצא בכל בחינת מקום, והעשרה שאינם מתחברים עליהם להרבות את ערכם, כמו בבחינת הזמן, שהזמן עצמו מתקדש ומתרבה באיכותו, מה שא"כ בחינת המקום, שהוא עומד בפני עצמו, סמוך למדרגת העשר, המשפיעה עליו השפעה קרובה שכונית. ע"כ הם ששה עשר ששה עשר מנה, כלומר יסוד המקום, ששת הקצוות, המקבל אור וחיים, מקדושת הכלל השכלית העליונה, מדת העשר.

**הקשט שנים עשר, וקלופה שלשה, וקנמון תשעה.** אחרי המספרים של שבעים ושל ששה עשר, המתיחסים להמציאות ברוחניותה העליונה, המשפיעה על ההויה המעשית, להעלות הכל בקשר אחד בקדושה העליונה, לזמר לשם אל עולם ולפאר את שם כבודו על כל מה שברא, באו המספרים, שנים עשר שלשה ותשעה, להורות על פרטיות הגבולים של המציאות המוחשית המקומית. גבולי האלכסונים שנים עשר, שבתכונת המקום המוגבל יש קשר עם הרבוי, המתפצל מסוד האחדות. התחלת הרבוי היא שלשה, "רבים שלשה" (גיטן מ"ו), כי השנים לא נכנסו בכלל רבוי, אלא שיצאו מכלל אחד, והתשעה הוא גמר הרבוי, כי מספר העשרה כבר חוזר הוא להתאחד בסכום האחד, וזה מורה כי מצד קדושת החיים הפנימיים של אור הנשמה האלהית, המאירה בההויה כולה, מראשית המצאה, ברוח ד', כל הגבולים, כל הפרטים וכל הרבויים, מראש ועד סוף, מתאחדים לעטרה קדושה אידיאלית, אחד, להודות לשם ד' אחד ולרומם כבוד קדושתו העליונה. ולא פורש כאן שם המשקל, כי הכל כלול הוא בתכונה האיכותית של השבעים, ובתכונה הכמותית, שהאיכות זורחת עליה, של ששה העשר האמור לעיל, ששם מפורש השם מנה, להורות על המדות המעריכות את הערכים כולם להשגת כל לב מבין, וכל נשמה סוקרת, בנעם ד'.

**בורית כרשינה תשעה קבין.** הטהרה של הדברים המתעלים ברום הקדש היא מסדרי עבודתם היותר מוכרחה. הצפורן היא רגילה לבא במוגמרות (ר"מ כלי המקדש פ"ב). הבושם של הריח, הרגיל להנות בו בני אדם, בבתים, בכלים ובבגדים, יש לו יחש מיוחד לחיים האנושיים, ויש בו בשביל כך מהמדה הצריכה לטוהר, כמו גופו של אדם, שאחת ממדות טהרתו ע"פ דברי סופרים היא טהרת תשעה קבין, כלומר השלישית מלמטה למעלה ממדותיה של תורה, שהן הרביעית, הלוג, והקב, שהם מכוונים להערכת הדברים המשוערים בהויה, הדומם, הצומח, והחי. הצד שצריך טהרה הוא מתחיל בהצד החיוני, לא בדומם ולא בצומח מצד עצמם. והסבה של צורך הטהרה היא יחושו של החי לפרטיותו, המוגבלה בתוך רגש החיים המיוחדים שלו, שהם מגבילים אותו ומונעים את אור הכללות מאתו. וכשבאה בורית כרשינה לטהר את הצפורן, המדה הזאת מכוונת היא בין מצד מספר התשעה, סיומה של הפרטיות, ובין מצד מדת הקבין.

**יין קפריסין סאין תלתא, וקבין תלתא.** המדות הדרושות לצחצח על ידן את מושגי הרוחניות, המתמזגים בתהלוכות בני אדם, תכן הצפורן, העשויה לגמר בה, כדברי הרמב"ם, הן צריכות להיות חזקות, עזות, איתנות, "הוי עז כנמר - וגבור כארי, לעשות רצון אביך שבשמים", מוגבלות בתחומן יפה יפה. כן הקפרס הוא הצלף (ביצה כ"ה ותוד"ה וצלף), וכמו החצובא, שבו תיחם יהושע את הארץ ושהוא מקטע רגליהון דרשיעיא, וכל מסיגי הגבולות, המדות בשעורן, רביעית, לוג, קב, סאה, שמתאימות נגד שעורי היצירה בדומם, צומח, חי, מדבר. ההעלאה של הרבוי בהתחלתו, השלשה, ביחש לתכונת הדבור, הסאה, ולתכונת החיים, הקב, באה היא ע"י הצחצוח של יין קפריסין, העז מגדולו, מתולדתו, ודיוק שמירת תחומו וגבולו, שבזה יתעלה הצפורן, הפועל הרוחני בריח הטוב ביחש לבני האדם, למעלה העליונה, להצטרף עם כל יסודי הקטרת, לבא אל רום מעלת הנשמה הפנימית, מכון האחדות האצילית, ולהביא שם את כל מה שנתפזר בחיים ובדבור, ע"י עזיזות הרצון בקדושתו ושמירת חק בפעולתו. יין קפריסין סאין תלתא וקבין תלתא.

**ואם לא מצא יין קפריסין, מביא חמר חורין עתיק,** אם אין הזמן והיכולת הנפשית, ויתר מכשירי האפשרות, מתאימים לבא עד מרום העז הטבעי בפרטיות, עד לידי דיוק ההתחמה של כל תכונה וכל נטיה, אז משתמשים לזכך את הנטיה האצילית הפנימית, החודרת ללב בני אדם, בלבושיהם המעשיים והמדותיים, בתכונה של המזוג הכללי של המדות. עז הגבורה של היין, חמר, נטית החסד של הצבע הלבן, חורין, התאחדותן של התכונות הללו, בערכי החיים והנפש המדברת בתכונת הרחמים, הראויים להלוות את ציור הזקנה, "זקן מלא רחמים" (מכילתא שירה פ"ד), עתיק. אמנם רק באפן של אי האפשרות לתחם את הגבולים יפה, ולהעמיד את העז, בעצם עומק גזעו ומעמק טבעו, כיין קפריסין, אז, תמלא את המקום המשקלת הכללית מקבוץ הרוחות הנגודיות, שיתמזגו ע"י חבורן והתאחדותן בנושא אחד. אם לא מצא יין קפריסין, מביא חמר חורין עתיק.

**מלח סדומית, רובע הקב.** הדרך המשלימה את האפשרות, להארתה של הקדושה העליונה הנשמתית על גבי כללות נפשות עם קדוש, אחרי כל המכשירים של קבוצי הכחות כולם והעלאתם, בקדושה ובטהרה, למקורם העליון, אשר משם לוקחו, היא ההגבלה של עיצור הכחות החיוניים והעמדת הצמחתם, מבלי להתפשט במדה יותר מורחבת ממה שתוכל שפעת הקדש להיות שולטת עליהם ומנשאתם. מלח סדומית, עוצר הגדול, הגורם מניעת הצמיחה, אשר "לא תזרע ולא תצמיח". אמנם לא בכל השטח החיוני צריך כח המעצור לבא, אלא באותו הצד הפונה ביותר אל הצמחנות, היורד מערך החיים, והקב, שהיא המדה המכוונת במדרגה של החיים, הדרגא השלישית בסולם המדות, משערים אנו בחיוניות עצמה ג"כ ארבעת הערכים של דומם, צומח, חי, ומדבר, והצד האחרון הוא הרובע, כלומר הדומם שבחיים, הוא צריך להעצר, מפני שהתפשטותו הבלתי מוגבלה היא הגורמת להירוס הסדר, המונע את הופעתו העליונה של אור הנשמה הרוחנית להזריח את אורה הגדול. ובזה הננו משלימים את תכונת קדושת הקטורת העולה היא למעלה ע"י כח מעצור מצומצם כחן. מלח סדומית רובע הקב.

**מעלה עשן כל שהוא.** כל מה שהוא מושפל בעולם החמרי המוגבל הלא הוא מוכן לעלות ע"י הארתה הפנימית של הנשמה, המאירה ממקור חייה על כל הנושאים אשר השפלו. והכח הזה, המתמר ועולה, הלא עומד בצביונו העליון, באין יחש לכל תכן של שעור, כי מציאותו האיכותית היא יסוד פעולתו, ואין ביחש לו שום ערך אל הכמות. וכאשר מעלה העשן הוא המסמן את העליה הזאת, שכל המצוי המוגבל והמושפל עולה למעלה ע"י ההופעה הסגולית של הקטרת, ע"כ אינו צריך שעור, כי הוא עומד למעלה מכל שעורים והגבלות. מעלה עשן כל שהוא.

**רבי נתן אומר אף כפת הירדן כל שהוא**. הסגולה העליונה, שדוקא בהיותה מסובבת ממפריעים ומנגדים, המעכבים בעדה, היא יותר מתגברת בשליטתה, קשורה בכפת הירדן, שדוקא בהיותו במקום שריח רע שורה שם הוא מתגבר בסגולת התחזקות ריחו הטוב, - ותכן זה הוא למעלה מכל כמותיות. כי מצד הכמות יסתעפו הענפים דוקא דומה מדומה, אבל אותה התכונה של התגברות הריח הטוב ע"י הפכו דוקא, היא כבר למעלה מכל התכן של הויה שעורית, וכפת הירדן, שזאת היא סגולתה (משנת חסידים), היא עומדת למעלה מכל שעור, **כפת הירדן כל שהוא.**

1. שבת פט. ע' אהבת יהונתן בראשית כב ב: "דאדם מורכב מחלק טוב וחלק רע ואין זיווגם עולה יפה וזה גורם הפירוד והמיתה; אבל כאשר יכנע חלק הרע לחלק הטוב ויהי' עמו בהתחברות אז חלק הרע שהוא חומר הגוף לא יתפרד לגמרי מחלק הטוב שהוא הנשמה ויש לו ג"כ קיום והשארה. וזה היה סגולת הקטורת שהיה מעורב בה רע בטוב היינו החלבנה והלבונה והוא מקושר בקשר גמור זה בזה, עד שחלק הרע שהוא החלבנה מוכנע ומקבל ריח טוב מחלק הטוב שהוא הלבונה והוא בצוותא חדא. וזהו שהקטורת עוצר המגפה - באם האדם מכניע חלק הרע להטוב, והוא סם חיים. וכו'. וזהו שנתן מלאך המות במתנה למשה שהקטורת עוצר המגפה היינו שמכניע חלק הרע שהוא סטרא דילי' לחלק הטוב דוגמא דקטורת ומתחבר עמו נעשה סם חיים". [↑](#footnote-ref-1)
2. **לקשר ולעלה את כל מה שנפרד ונשפל** - זוהר ח"ג לז: "קטרת קשיר כלא כחדא ובג"כ אקרי קטרת". שפע טל הקדמה בן מאה שנה דף ו. "קטרת לשון קשירה". מהר"ל דרוש לשבת תשובה דרשות המהר"ל עמ' פא: "הקטורת שהוא הקישור בו יתעלה שלכך נקרא קטורת מלשון קישור וכאשר ידוע מסוד הקטורת". [↑](#footnote-ref-2)
3. כריתות ו: [↑](#footnote-ref-3)